Hlina, Alojz, poslanec NR SR (2013-06-25):
Vážená pani predsedajúca, vážené kolegyne, vážení kolegovia, tak je to tu opäť. Už si drogová koalícia myslela, že je to vybavené. A vidíte, chybička se vloudila. A je to tu znova. Čo pridať argumentačne tak, aby sa človek nemusel opakovať? Ale skôr, ako to poviem, a poviem aj niečo nové, tak zrekapitulujem to, lebo vy máte naozaj pocit, že robíte niečo dobré. Vážení kolegovia, robíte zle. Nikto tu nepredniesol srdcervúci prípad trpiacej dievčiny alebo mladého chlapca, ktorý si niekde omylom zapálil marihuanu. Ani to tu nikto neprednesie, lebo neexistuje. Existujúca norma pozná také niečo ako mimoriadne zníženie trestu. pozná také niečo ako dohodu o vine a treste. To všetko pozná, napriek tejto demagógii, čo tu spravodajca, nie tento konkrétny, ale ten predchádzajúci, hovorí a splieta. To dávno tento Trestný zákonník poznal. Vážení, ja nehovorím, že som zo stredoveku, že chcete niekomu pomôcť v tom, čo je, zdá sa aj faktom, že proste už tu hulí kdekto. Prosím vás, existuje také niečo ako ľahká a tvrdá droga. Vy týmto ustanovením to dávate do všetkého vsjo ravno (všetko jedno). Presne to robíte. Keby mal niekto úprimný, skutočný záujem pomôcť niekomu, ktorému sa omylom vo vrecku nájde viacej gramov drogy marihuany, tej slávnej marihuany, neviem, kde šiel velebovač tej drogy, prosím vás pekne, to sa dalo elegantne vyriešiť aj v ustanovení, lebo účinná látka je THC, ten tetrahydrocannabinol. To ste mohli dať tak. To znamená, ste to mohli, áno, dať pre tých, ktorých by chytili s tou drogou, kde účinnou látkou je THC. Tak by to bolo. A by ste to mali elegantne vyriešené, nikto by vám nič nemohol povedať. Čiže naozaj by ste odlíšili tých, ktorým teda máte aj úprimný záujem pomôcť. Ale tu by niekto musel s vami hrať fér hru, ale s vami nikto nehrá túto fér hru. Táto ad hoc vytvorená drogová koalícia, vážení, nevšimli ste si, sa vám rozpadla hneď po hlasovaní? Viete, to je aj takým znakom tej účelovosti. Po odhlasovaní pán Poliačik podal trestné oznámenie tu, myslím, na predsedu parlamentu alebo na koho. Viete, chlap strelí po papuli hneď. Nečaká na účelové neviem čo a potom uteká. To je výrazom toho, akú hru tu hráme. Po tom všetkom, po tom, keď drogová koalícia splnila svoju úlohu, tak uteká podať trestné oznámenie. Vás zneužili, vážení. Vy neviete, čo robíte. Ja som povedal, veleboval drogy, dlho som rozmýšľal, či to poviem alebo nepoviem, pán Poliačik v Rádiu FRONTINUS, oni to zo zákona musia uchovávať, povedal, že zapáliť si marihuanu nie je problém cez víkend. Prosím vás pekne, tu sedí a spravodajcuje váš zákon, za ktorý vy zahlasujete. Toto chcete? Treba si povedať pravdu. Pravda je taká. Je archíve Rádia FRONTINUS. Tu bude splietať, že je proti drogám. Nie je proti drogám. Vás zneužil a využil. A vy idete za to zahlasovať. Čo je dokázateľnejšie? Prosím vás pekne, argumentačné roviny, aké tu predvádzajú niektorí, sú, členom SaS je vyšší súdny úradník, ktorý zo svojich psychodelických predstáv rieši aj problémy reálnych ľudí. To by stálo za to, sa na to pozrieť. Vážení, tento človek napísal, v mojom prípade, že som sa niekde pomýlil, v Kariére „díler tvrdej drogy“. Áno, máme gastronómiu. Áno, to je tá komunikačná stratégia, ktorú tu teraz predstavili. Pre nich sú díleri tvrdej drogy. A teraz som sa na to dneska ráno pána Poliačika pýtal. A ja mu vravím: Prosím vás, ak je to argumentačne tak, že ten, kto má v gastronomickej prevádzke nejaký alkohol a je v predajni díler tvrdej drogy, je aj tá pani v Jednote, aj tá pani v Tescu díler tvrdej drogy? Povedal mi, že áno. To mi dneska ráno povedal. A ja sa ho pýtam: Je pán Sulík, ktorý si sem-tam dá pohár vína, užívateľ tvrdej drogy? Povedal, že áno. Vážení, to je presne to. To je presne na zmätenie tohto. Všetci sa dostaneme pod tento teror, kto všetko je dílerom drogy. Čiže, vážení, zo státisíce ľudí, ktorí robia v Tescu, v Jednote a majú možno malú reštauráciu, malý penzión, sú podľa tejto argumentačnej roviny díleri tvrdej drogy. A všetci tí, čo si sem-tam dáte pohár vína, tak ste užívatelia tvrdej drogy. Toto je presne argumentačná rovina, na ktorej sa to bude stavať. A v tejto rovine sa schová to, že tých skutočných dílerov amnestujete. To je presne to. O tom je to celé. Vás zneužili na to. Niekto mal možno o to záujem taký, aký ho mal. Prosím vás pekne, srdcervúci prípad nešťastného mladého muža nikto nepredstavil ani nepredstaví. Ale ja vám predstavím už po roku x prípadov, kde díleri budú podľa tohto zákona oslobodení, pretože k tomu sa bude dať dopracovať. Potom po roku vám to tu šplechnem do tváre. Ako sa budete potom tváriť? Totiž tie prípady budú. Ja vám ich donesiem. Nepoviem pritom celé meno, ale V. K. alebo neviem čo, asi tak, aby som neurobil nejakú chybu. Tých prípadov bude niekoľko. Niekto prijatím tohto zákona objavil to, čo som spomenul minule, blue options, objaví to, čo potrebovali. Potrebujú mať diapazón od probačného dohľadu po neviem koľko x rokov. Prosím vás, v tejto krajine ak je taká možnosť, aká bude, aký bude výsledok? To som vám tu minule hovoril, tí všetci chlapci, ktorí prídu do Lesnej na diskotéku v tom aute s čiernymi sklami, tak budú mať probačný dohľad. A tak sa vám budú škeriť, že to budete počuť až zo Sihelného. To je celé. O tom to je, vážení, prosím vás pekne. Prídu piati do auta, budú mať toho toľko, že budú to mať v príručnom vozíku a budú sa škeriť s tým, čo ste im prijali, ako ste im to prijali a že si s nimi už neporadíte. Na toto ste sa dali nahovoriť. Ak vám niekto predstavil úprimnú snahu niečomu pomôcť, vôbec to neplatí, vôbec to nie je pravda, absolútne. Prosím vás pekne, ak sa chce niekto ufetovať, uhuliť k smrti, nech sa páči, sú také krajiny, kde sa to dá. Ale prečo robiť zo Slovenska takúto krajinu? Ja nechápem, prečo to robiť z tejto krajiny, ktorá ešte ako-tak funguje v tejto oblasti. Týmto zákonom tomu pomáhate. Minule som vám hovoril o tých vašich starostoch a personalizovaní tej zodpovednosti, vážení. Toho prezidenta, mimochodom, váš premiér povedal, si máme vážiť. Tak, dobre, ja som to povedal, pán Lipšic to povedal, x ľudí to povedalo, že tento zákon je zlý. Z pohľadu toho, čo ste si mysleli o tom, čo idete riešiť, tak už vám to povedal aj prezident. Tak, vážení, za čo máte toho prezidenta, o ktorom váš šéf povedal, že si ho máte vážiť, keď vám povedal, že pomáhate tomu, o čom sa tu hovorilo, dílerom drog. Hovoril som o tom, aké sú možnosti personalizovať tú zodpovednosť. Dal som si tú prácu, že som si vás vypísal, je vás trinásť, ak sa nemýlil, vážení, tých starostov. Nerobte mi program na leto, prosím vás. Už video s pani Vaľovou je spravené. Môžem jej ho pustiť, keď dohovorím, ako to budeme púšťať, kto čo urobil. Dám vám jednu možnosť, ako by ste sa s tým vedeli vysporiadať. Ak vás je trinásť starostov a primátorov, ak vás je celkovo osemdesiattri, osemdesiattri mínus trinásť je sedemdesiat, chlapci moji zlatí a dámy, vaša drogová koalícia či partner má šesť poslancov, sedemdesiat plus šesť je sedemdesiatšesť, urobte skúšku pevnosti vašej koalície. Prijmite tento zákon spolu s nimi. No nie je to elegantné? Starostovia, primátori sa vyvinia, nemusím v lete nič robiť a SMER spolu tu s partnerom, to krásne sedí. To je symbolika. To je normálne znamenie od Pána Boha alebo z toho Cyrila, Metoda, ku ktorému tu kolega Počiatek nemá žiadnu úctu. Nemá úctu k ničomu, to je samozrejmé, to vieme. A hlúposti tu bude trúsiť a motať. (Reakcia z pléna.) Áno, je to Poliačik, prosím vás. Krásne sedí, sedemdesiat, vaši poslanci, mínus starostovia, plus partner vašej drogovej koalície, sedemdesiatšesť. To schválite, to prejde. Prosím vás, starostovia a primátori, nejdem sa tu už opakovať. Minule som, ináč, v tom výpočte zabudol veľké mesto spomenúť. Raši, to mi je ľúto, lebo v Košiciach je roboty dosť. Nejdem sa tu tým už opakovať. Prosím vás, nerobte mi program na leto, aby som to musel robiť. Elegantne, ešte hádam môžete, pani Mazúrová, odísť. Alebo nie? Nechápem to, odíďte, však zákon prejde. Oni sa zozbierajú, hej, nájdu sa, veď sú šiesti. A o piatej vám to prejde, v čom bude chyba, prečo by to tak nemohlo byť? A vy si nedáte hlavu pod klát. Vážení, čiže toto vám teda ako ústupový modul ponúkam, hej, ako možnosť, ako sa s tým vysporiadať. A neviem ešte čím mám pohroziť alebo čo mám ešte urobiť. Alebo ešte rozviniem a dorozviniem tú teóriu, či SMER je sekta alebo nie je sekta. To zase s tým súvisí. Včera, minulý týždeň sme tu mali, že potrebujete majetok, tak ste tu pána Kondróta nahovorili, že nech to donesie. A teraz potrebujete ešte vymyť mozgy. Na vymývanie mozgov slúžia okrem rečí, ja neviem čoho aj látky pomocné. Tak znova v zmysle toho, že nasadzujete a robíte to, k čomu pán Flašík teda zatiaľ stále údajne nevyjadril sa tak, že by som ja tomu uveril. Ale hovorme, že údajne to podpísal. Nastoľujete ten nový poriadok? A k tomu potrebujete, aby tí ľudia hulili, aby sa prehulili tam, kde s nimi sa dá už úplne ľahko aj obrať o majetok a už sú bezprizorní, už sa s nimi dá všetko robiť? Ste sekta alebo nie ste sekta? Sekta potrebuje mať takýchto ľudí, potrebuje mať toto nastavenie. Toto sekta potrebuje. Čiže idete sa utvrdiť v tom, že ste sektou? Je SMER sektou alebo nie je SMER sektou? Vážení, tuto sa opakujem, ale pre istotu to poviem ešte raz. Ak teraz nikto nedoniesol srdcervúci príbeh, tak ja vám o rok donesiem toľko srdcervúcich, nie srdcervúcich, ale hnusných príbehov toho, čoho je naša justícia schopná za vašej pomoci, poslancov, ktorí to odsúhlasili, hnusných príbehov niekoľko o tom, že koľko dílerov drog sa dostalo na slobodu podľa tohto ustanovenia, a na tých autách s tmavými sklami budú sa škeriť v tej Lesnej, budú sa škeriť v Šenkviciach, budú sa škeriť v Hnúšti, v Košiciach, neviem kde, úplne všade. A vy ste im k tomu pomohli, s ad hoc vytvoreným spojenectvom, ktoré ste si tu vytvorili, s partnerom, ktorý čaká len na to, kedy mu na to dáte hlasy, a potom vás pôjde udať. Viete, to sú také, by som povedal, jemné nuansy toho, že takto ja by som nerobil. Takto sa proste robiť nedá. Spomeniem na záver povinnú jazdu, aby som aj k tomu povedal, že je dobré aspoň to, že ste tých zdravotníkov uznali, že tá novela pána Valockého im tam neprejde. Čo sa týka tých zločinov z nenávisti, tam už bolo toho povedané veľa, tam sa k tomu vracať nechcem. Je naozaj kľúčovým momentom tá sadzba, aj keď sa to nezdá, a čo tým spôsobíte, vážení. Po roku tých prípadov bude toľko. Ja som raz dávno, to už je 10 rokov dozadu... (Ruch v sále.) Už končím, nebojte sa, aby ste to stihli odhlasovať. Trištvrte kubíka takého mramoru mám v jednom priestore. Je to taký hrubý neotesaný kameň, ale s jednou leštenou plochou. A dlho som rozmýšľal, čo s tým urobím. Po roku, keď zozbieram tie prípady tej zvrátenosti, ktoré týmto zákonom urobíte, tak tá plocha bude dosť veľká na to, neviem, koľko vás bude vážení, koľkí zahlasujete za tento zákon, nie je to ani také náročné, aby som ja do toho mramoru tie vaše mená, lebo som sa tu vyhrážal nie raz, vytesať dal. Naozaj budete v mramore, budete tam naveky. Ešte nájdem dobré miesto, kde ten kameň umiestnim. A bude tam napísané: „Títo poslanci dňa toho a toho zahlasovali za zákon, ktorý pomohol dílerom drog na Slovensku.“ Vážení, na vás záleží, či chcete byť na tej mramorovej platni, ktorá má trištvrte kubíka, ktorú, Števo, neodnesieš ani keby si chcel. Musel by si zobrať na to žeriav. Čiže tam, kde bude, bude dlho. Ani ho nerozbijete, ak sa niečo poväčšine rozbíjalo. Zvážte, či vám to za to stojí. Ďakujem pekne.